Vier beseer toe honde hulle aanvalArgieffoto Vier mense, insluitend ŉ koerantverspreider, is Woensdagmiddag beseer toe honde hulle in Heidelberg in Gauteng aangeval het. “Die Heraut-koerantverspreider, ŉ tuinier en twee bure is omstreeks 14:30 deur twee veghonde aangeval,” het kapt. Thivhulawi Tshilate, woordvoerder van die polisie in Heidelberg, Donderdag in ŉ verklaring gesê. Die hek was glo nie gesluit nie, en die honde het die koerantverspreider aangeval toe hy koerante in die posbus geplaas het. “Hy het probeer weghardloop, maar die honde was só wild, dat hulle hom platgetrek en gebyt het,” het Tshilate gesê. “Hy het ernstige beserings opgedoen.” Die man se arms en bene is gebyt. “ŉ Tuinier, wat die man te hulp gesnel het, is ook aangeval. Sy linkervoet en arms is beseer,” het Tshilate bygevoeg. “Twee bure, ŉ bejaarde man en ŉ jongmens, is ook aangeval toe hulle die mans wou help. Die jongmens het net geringe beserings opgedoen.” Die polisie kon nie die omvang van die bejaarde man se beserings bevestig nie. Die twee mans is na die Heidelberg-hospitaal geneem vir verdere behandeling. Die polisie het ŉ klag oor die aanval ontvang en hulle kon een van die honde verdoof voordat sy na die Dierebeskermingsvereniging geneem is. Die eienaar het die ander hond in sy erf toegesluit.